Kreeka Eurovisiooni lauluvõistlusel

Kreeka osales Eurovisiooni lauluvõistlusel esimest korda 1974. aastal. Esimesel korral esindas Kreekat lauljanna Marinélla, kelle esituses kõlas laul "Krasí, thálassa ke t'agóri mou", mis kogus võistlusel 7 punkti ning jäi 11. kohale.  

Järgmisel, 1975. aastal Kreeka lauluvõistlusest osa ei võtnud. EBU eemaldumise põhjust öelda ei osanud, kuid hiljem selgus, et eemaldumine oli protest Türgi debüüdi ja Türgi poolt toime pandud Küprose invasiooni vastu. Kuid juba järgneval aastal naasis Kreeka Eurovisioonile ning osales kõikidel edasistel võistlustel kuni 1982. aastani. 1982. aastal Kreeka diskvalifitseeriti lauluvõistlusest, kui avastati, et Kreeka esinduslaul "Sarantapente kopelies" oli juba varem avalikustatud laul. See oli kirjutatud tuntud Kreeka folklaulu põhjal ning seega rikkus Kreeka laul võistlusreegleid.  

Kreeka eemaldus lauluvõistlusest veel 1984. aastal, mil ERT tõi põhjuseks kõikide võimalike esinduslaulude madala kvaliteedi. Riik ei osalenud ka 1986. aasta Eurovisiooni lauluvõistlusel, 1999. aasta Eurovisiooni lauluvõistlusel ja 2000. aasta Eurovisiooni lauluvõistlusel. Kokku on riik eemale jäänud kuuel korral. 

Enne 2000. aastaid ei läinud Kreekal Eurovisioonil hästi. Riigi parim tulemus oli 5. koht, mis saavutati 1977. ja 1992. aastal. Alates naasmisest 2001. aastal on Kreekat saatnud lauluvõistlusel edu. Kaheksa võistluse peale kokku on riik olnud esiviisikus kuuel korral. 

2001. aastal Kopenhaagenis esindas Kreekat duo Antique, kes lauluga "Die For You" saavutas 3. koha võitja Eesti ning korraldajamaa Taani järel. Kahel järgmisel aastal pidi Kreeka leppima 17. kohaga. 2004. aastal Istanbulis esindas riiki Sákis Rouvás lauluga "Shake It", laul pääses edasi esimesest lauluvõistluse poolfinaalist ning jäi finaalis kolmandaks.  

2005. aastal esindas Kreekat Élena Paparízou, kes oli varem osalenud 2001. aasta lauluvõistlusel Antique solistina. Nüüd esindas Paparízou riiki lauluga "My Number One". Juba enne võistlust oli tegu suure favoriidiga ning Kreeka lauluvõistluse ka võitis. Paparízou laul kogus suurt edu terves Euroopas, pääsedes mitmetesse edetabelitesse, sealhulgas ka USA Billboardi edetabelisse. Eurovisiooni lauluvõistluse 50. aastapäeva üritusel "Õnnitlused: 50 aastat Eurovisiooni lauluvõistlust" valiti välja kõige parem ja meeldejäävam eurolaul läbi aegade. Kreeka võidulaul "My Number One" saavutas seal 4. koha. 

2008. aasta Eurovisiooni lauluvõistlusel esindas Kreekat lauljatar Kalomira, kelle esituses kõlanud "Secret Combination" võitis esimese poolfinaali, jättes kolmandale kohale lauluvõistluse võitja Venemaa. Finaalis saavutas Kreeka laul 3. koha. 2009. aastal esindas Kreekat taas Sákis Rouvás, kes esitas laulu "This Is Our Night" ning saavutas sellega 7. koha.

Kreeka osales ka 2010. aasta Eurovisiooni lauluvõistlusel ja saavutas poolfinaalis 2. ja finaalis 8. koha. 2011. aastal sai Kreeka poolfinaalis 1. ja finaalis 7. koha.

2016. aasta Eurovisiooni lauluvõistlusel ei jõudnud Kreeka esimest korda poolfinaalist edasi, kui oma poolfinaalis saadi 16. koht.

Osalejad

Hääletamise ajalugu (1976–2019 finaalid)
Kreeka on andnud kõige rohkem punkte järgmistele riikidele:

Kreeka on saanud kõige rohkem punkte järgmistelt riikidelt:

Korraldatud Eurovisiooni lauluvõistlused

Viited

Välislingid
 ERT.GR – Eurovision (kreeka keeles)
 Eurovisioon.ee – Kreeka (eesti keeles)
 OGAE Greece – Kreeka Eurovisiooni fänniklubi (kreeka keeles)

Riigid Eurovisiooni lauluvõistlusel
E